B. Bugár, podpredseda NR SR: (2001-12-14):
Pani poslankyňa Aibeková, nech sa páči, máte slovo. M. Aibeková, poslankyňa: Vážené dámy, vážení páni, vážený pán minister. Moje vystúpenie naozaj má smerovať k pozmeňujúcemu návrhu, ktorý ste tu avizovali a ktorý mal predložiť alebo je prihlásený do rozpravy pán poslanec Šagát. Teraz budem reagovať iba na písomnú podobu, pretože ústne to zatiaľ nepredložili. Ja som sa ale chcela, nie pán minister, pretože tak ako vy ste predložili váš návrh zákona, k tomu sa ja nemôžem vyjadrovať, naozaj nie som odborníčka na tú oblasť, nie, nemôžem ho, páni, pochváliť ani pohaniť, pretože to nie je moja doména, ale budem hovoriť k tej časti, ktorá sa týka zdravotníctva, pretože aj vy ste sa dotkli tejto oblasti. Veľmi dobre si pamätáme a vy iste pán minister, keď ste predkladali pred dvoma rokmi tento návrh zákona, a keď vtedy pán Roman Kováč ešte ako podpredseda nášho výboru, teda výboru pre zdravotníctvo, vo výbore predložil pozmeňujúci návrh, ktorý sa týkal exekúcií zdravotníckych zariadení. Ten sa nakoniec ukázal ako zle spracovaný, a preto ho opravoval svojím pozmeňujúcim návrhom už v pléne pán poslanec Kresák. Ten bol aj schválený napriek tomu, že viacerí aj koaliční poslanci, aj opoziční poukazovali na rozpor s ústavou a nakoniec tu bolo aj rozhodnutie Ústavného súdu, ktoré poukázalo na rozpor takého znenia s ústavou, aké tu predniesol pán poslanec Kresák a aký bol schválený. Keďže naozaj situácia v zdravotníctve je veľmi zložitá, a s tým súhlasím aj ja, že nie je dobre, aby finančné prostriedky, ktoré v zmysle zákona č. 273/1994 z. z. o zdravotnom poistení, tieto vybrané finančné prostriedky išli potom do vreciek exekútorov alebo ich veľká časť a nedostali sa tam, kde patria, tak sme pôvodne aj podporili návrh, aby sa oddialila účinnosť toho § 236, aby boli oddialené exekúcie zdravotníckych zariadení. Tesne pred prázdninami, keď už bola veľmi malá účasť poslancov, tak prišiel pán minister Kováč s tým rýchlym návrhom v skrátenom konaní a znovu chcel predlžovať túto lehotu. Vtedy nebol daný termín, dokedy má byť predĺžená lehota a ja som sa zúčastnila aj na rokovaní ústavnoprávneho výboru, pretože spolu náš výbor o tomto probléme rokoval. Pán minister vtedy chcel termín do 31. marca 2002 a sľuboval aj vo výbore, aj tu v pléne, tie slová sú zaznamenané, a sľuboval, že túto situáciu bude systémovým spôsobom riešiť. Nuž dnes sa pán minister zdravotníctva ani neunúva, aby prišiel a aby túto situáciu vysvetlil poslancom, prečo nenašiel odvahu on dať znovu návrh zákona v skrátenom konaní a na toto sa podujal pán poslanec Šagát. Pán poslanec Šagát, ja dobre rozumiem, že vy beriete späť svoj návrh zákona a dávate tento pozmeňujúci návrh. To považujem za legislatívne čistejšiu formu a ja som sa veľmi divila, prečo je tu vládny návrh zákona a zrazu vy dávate aj vlastný návrh zákona. Pán poslanec, ale nemôžem súhlasiť s takým riešením, aký ste navrhovali vo vašom poslaneckom návrhu. Nakoniec vy sám aj štátny tajomník vášho ministerstva priznali, že toto riešenie nie je najčistejšie a že nie je to ten sľubovaný systémový krok. Čo sa týka týchto vašich dvoch pozmeňujúcich návrhov, pán poslanec Šagát, s tým druhým sa môžeme stotožniť, pretože pravdepodobne chcete zareagovať na situáciu, ktorá je vo Všeobecnej zdravotnej poisťovni. Tá je skutočne veľmi zložitá, pretože vieme, že protiprávne exekútor chce siahať na pohľadávky, ktoré sa skupujú a ktoré takýmto spôsobom by sa dostali do nesprávnych rúk, ale chcete vôbec reagovať aj na návrh zákona, kde sme aj my vtedy ako HZDS podporili, a bez našej podpory by nebol prešiel ministrov návrh, ale dali sme si podmienku, že účinnosť bude iba do 30. januára. Ja som už vtedy hovorila, že neverím ministrovým sľubom a na moje slová, žiaľ, znovu došlo. Je mi to ľúto, lebo bola by som radšej, keby minister konečne začal plniť svoje sľuby. Ale minister túto problematiku necháva visieť kdesi vo vzduchoprázdne a vy pán poslanec teraz v dobre viere, pretože ja predpokladám, že vy tento návrh zákona dávate v dobrej viere, aby sa tieto prostriedky nedostali inam, ako majú, a aby prišli do zdravotníctva, ale predlžujete tento termín účinnosti až do 31. decembra 2002. Nuž, vážené dámy, vážení páni, to ja považujem za nehoráznosť, že prekračujete volebné obdobie a vešiate balvan na krk budúcemu ministrovi zdravotníctva. Ja by som to brala, pán poslanec, keby ste tam dali termín, kedy sa končí vaše volebné obdobie, 31. október alebo 31. september budúceho roku. Ale akým právom? Vy situáciu, ktorú nebol schopný riešiť váš minister zdravotníctva, posúvate na nového ministra. Mňa nikto nemôže (hlasy v sále)... Pán minister, prosím, nerušte ma v mojom vystúpení, o tom si povieme naozaj tých päť minút po budúcich voľbách, čo, ako to bude. Ja si myslím naozaj, pán poslanec, že ste priznali, že toto riešenie nie je systémové a my v žiadnom prípade, v žiadnom prípade nepodporíme tento váš bod 1, ktorý dávate. Bod 2 som ochotná vzhľadom na situáciu, ktorá je vo Všeobecnej zdravotnej poisťovni, preto, aby sa tieto pohľadávky nedostali do nesprávnych rúk a aby sa s nimi nezačalo obchodovať, ten som ochotná podporiť a takto budem informovať aj náš poslanecký klub. Ale v žiadnom prípade nebudeme posúvať tento termín. V žiadnom prípade. Pretože sľubov tu už bolo dosť a nebudeme kryť neschopného ministra zdravotníctva. Mne naozaj nikto nemôže vytýkať, a musíte to potvrdiť aj vy, že nebojujem za zdravotníctvo, že nedávam návrhy na zlepšenie situácie v zdravotníctve, že nepodporím návrhy aj vás poslancov, ktoré sú na zlepšenie situácie v zdravotníctve. Ale toto, pán poslanec, nebudeme už podporovať a musíte si na to nájsť len a len vaše hlasy. Ale budem žiadať ministra zdravotníctva, a ja to považujem za výsmech parlamentu, že tento pán minister zdravotníctva tu nie je a neobhajuje on túto situáciu, ktorá je veľmi vážna. Zase sa kdesi skrýva vo svojom rezorte, ale nemá odvahu, ako chlap tu predstúpiť a povedať, vážení poslanci, nedodržal som slovo, a preto vás prosím a žiadam, aby ste tento návrh podporili. Takže za náš klub, áno, druhý bod je dobré riešenie, s tým súhlasím, ale predlžovanie termínov, s tým súhlasiť nebudeme. Minister nič nerobil. Mal na to, vy veľmi dobre viete, že mal na to dosť času, hneď po prázdninách mohol túto situáciu riešiť a mohol predložiť systémové znenie a nie toto neustále presúvanie termínov hore, dole. Veď to je skutočne nezodpovedné. Takže iba k tejto časti vystupujem, čo sa týka zdravotníctva a ja si myslím, že aj vy budete súhlasiť, pán minister, a dúfam, že naozaj toto nie je dobré riešenie a že ak aj nie je protiústavné, je na hranici ústavnosti. Predsa sa nemôže donekonečna odkladať platba subjektom, ktorí zdravotníctvo svojím spôsobom financujú. To sú dodávatelia nielen energií, lebo to sú zatiaľ štátne podniky, a to si štát môže istými mechanizmami riešiť. Ale veď tam sú desiatky dodávateľov liekov, zdravotníckeho materiálu, zdravotníckych pomôcok, stravy a tak ďalej a tak ďalej a títo ľudia jednoducho sa nemôžu dostať k svojim finančným prostriedkom iba preto, že jednoducho zdravotnícke zariadenia nemôžu ísť do exekúcií. Takže vyzývam vás vážené dámy, vážení páni poslanci, keďže váš pán minister zdravotníctva nie je schopný toto riešiť a na naše návrhy, samozrejme, nedá, aby vy ste vyvinuli na neho tlak, aby túto situáciu riešil. Takže ďakujem vám za pozornosť a dúfam, že mu toto budete tlmočiť a že sa konečne spamätá a bude sa správať, ako sa na ministra patrí. Ďakujem za pozornosť. (Potlesk.)